钦定古今图书集成/明伦汇编/氏族典/第258卷 > 王元邈
## 钦定古今图书集成/明伦汇编/氏族典/第258卷 > 王元邈

按《南齐书王元载传》：“元载弟元邈，字彦远，初为骠骑
行军参军。泰始初，迁辅国将军，幽州刺史。沈文秀反，
元邈欲向朝廷，虑见掩袭，乃诣文秀求安军顿。文秀
令顿城外，元邈即立营垒，至夜拔军南奔，明帝以为
持节，都督青州。太祖镇淮阴，为帝所疑，遣书结元邈，
元邈不答，罢州还。太祖以经途令人要之，元邈虽许”，
既而严军直过，还都启帝称太祖有异谋，太祖不恨
也。昇明中，太祖引为骠骑司马、冠军将军、太山太守。
元邈甚惧，而太祖待之如初。迁散骑常侍，出为持节、
都督梁、南秦二州军事。兄弟同时为方伯，封河阳县
侯。建元元年，进号右将军。亡命。李乌奴作乱，陷白马
戍，元邈使人伪降。乌奴喜，轻兵袭州城，元邈设伏击
破之，乌奴挺身走。太祖闻之曰：“元邈果不负吾意遇
也。”还为南东海太守，迁都官尚书。世祖即位，转右将
军。永明八年，迁散骑常侍，出为持节、监徐州军事、徐
州刺史。十一年，建康莲花寺释法智与州民周盘龙
等作乱，坐免官。郁林即位，授抚军将军，迁使持节、安
西将军、历阳南谯二郡太守。建武元年，迁持节、都督
南兖兖徐青冀五州军事。四年卒，谥曰“壮侯。”